4-fluoriamfetamiini

4-fluoriamfetamiini on keskushermostoon vaikuttava amfetamiinin johdannainen. Se tunnetaan myös nimillä para-fluoriamfetamiini, 4-FA, 4-FMP ja Flux. 4-fluoriamfetamiini liitetään myös muihin fenyyliamiineihin kuten esimerkiksi metamfetamiiniin.
Historia.
4-Fluoriamfetamiinilla on hyvin lyhyt käyttöhistoria, ja se on hyvin harvinaista, joten tiedetään vain vähän sen farmakologisia vaikutuksia, kuten monista muistakin muuntohuumeista.
Laillinen asema.
Suuressa osassa Euroopan maista 4-fluoriamfetamiini on ollut kielletty kansallisten huumausainelainsäädäntöjen nojalla. Kieltämisajankohdat vaihtelevat maittain, mutta suuri osa maista on lisännyt aineen laittomaksi vuodesta 2012 alkaen. Osassa maista kuten Kanadassa 4-fluoriamfetamiini puolestaan rinnastetaan lailliselta asemaltaan amfetamiiniin, minkä nojalla sitä pidetään laittomana huumausaineena. Osassa maista kuten Yhdysvalloissa ei puolestaan ole vakiintunutta lainsäädäntöä 4-fluoriamfetamiinia koskien, mutta on todennäköistä, että se rinnastettaisiin parametoksiamfetamiiniin.
Aiemmin 4-fluoriamfetamiini oli suosittu niin kutsuttuna bilehuumeena etenkin Alankomaissa, joissa se kuitenkin lopulta lisättiin laittomien huumausaineiden piiriin vuonna 2017.
Suomessa.
4-fluoriamfetamiini on listattu valtioneuvoston asetuksessa huumausaineina pidettävistä aineista, valmisteista ja kasveista ja on täten laitonta.
Vaikutukset.
4-fluoriamfetamiinilla on amfetamiinin tyyppinen vaikutus keskushermostoon siltä osin, että sen stimuloiva vaikutus perustuu pitkälti sen kykyyn aiheuttaa dopamiinin vapautumista. Amfetamiinista poiketen aine lisäksi aiheuttaa miedon serotoniinin vapautumisen käyttäjälleen. vaikutus on tältä osin hieman samankaltainen kuin 3,4-metyleenidioksimetamfetamiinilla. Halogenoiduista amfetamiineista tämä fluoriamfetamiini on vähiten neurotoksista, verrattuna parakloori, parabromi ja parajodiversioihin. Sen ei ole todettu aiheuttavan pitkäaikaisia muutoksia aivojen serotoniinitasoon. 4-FMP:n teho vastaa noin 2/3 dekstroamfetamiinia. Vaikutuksia ovat euforia, lisääntynyt energisyys, mielialan vaihtelut, liiallinen puhuminen, hampaiden narskuttelu (leukojen jäykistyminen, bruksismi), suun kuivuminen ja vähentynyt ruokahalu. Se myös vie pois väsymyksen, kuten useimmat stimulantit.
Haitat.
4-FMP:llä kuten lähes kaikilla stimulanteilla (amfetamiineilla ja MDMA:lla) on haittoina verenpaineen nousu, ruumiin lämpötilan kohoaminen, mahdollisesti nestehukka. Lisäksi liiallinen valvominen sekä aliravitsemus ovat pitkäaikaiskäytössä mahdollisia riskejä. Masennustilat voivat tulla seurauksena jatkuvasta ja pitkäaikaisesta aineen käytöstä. Psyykkinen riippuvuus toki voi muodostua, kuten miltei mihin tahansa aineeseen. Usein ja runsaasti käyttäessä, otettavat annokset ja toleranssi kasvavat, ja samalla aineen vaikutus heikkenee.
Farmakologia.
Farmakokinetiikka.
4-fluoriamfetamiinin metabolia eroaa muista amfetamiineista, koska fluoriatomi estää sitä metaboloitumasta samalla tavalla. Vaikka muut haloamfetamiinit metaboloituvat eri tavalla, 4-fluoriamfetamiinin metaboliaa ei tunneta hyvin, mutta keskeinen pointti on, että sen fluorisubstituutio tekee siitä vastustuskykyisen samoille hajoamisreiteille kuin sen fluoraamattomat vastineet. Todennäköisesti rengas yksinkertaisesti hapettuu eri positiosta, mutta hitaammin.